Í þessari sérlega spennandi ferð til Rússlands gefst einstakt tækifæri til að skoða það helsta sem þetta stórbrotna land hefur upp á að bjóða . Gist verður allar næturnar um borð í huggulega fljótaskipinu MS N. Chernichevsky og skoðunarferðir farnar frá því . Flogið verður til Helsinki og þaðan áfram til Moskvu . Eftir áhugaverða daga þar siglum við með fljótaskipi áleiðis til St. Pétursborgar . Á leið okkar þangað skoðum við ýmsa áhugaverða og sögufræga staði , s.s. Kizhi eyjuna , Yaroslavl , Goritsy , Uglich og Mandrogi . Við dveljum í Pétursborg í tvo daga og skoðum það merkilegasta sem borgin hefur upp á að bjóða . Saga Rússlands er heill heimur ævintýra og um leið og við skoðum landið fáum við að skyggnast inn í þá forvitnilegu veröld . Flug með Icelandair frá Keflavík kl. 7:30 . Mæting í Leifsstöð um 2,5 klst. fyrir brottför . Lending í Helsinki kl. 13:55 að staðartíma . Áfram er flogið til Moskvu með Finnair . 19. ágúst │ Moskva Að loknum morgunverði höldum við í skoðunarferð um Moskvu . Við skoðum St. Basil dómkirkjuna , Rauða torgið og Kreml . Til gamans förum við einnig í verslunarmiðstöð enda má glögglega fá innsýn í líf borgarbúa með því að kíkja þar við . Komið verður aftur til skips um kvöldið . Áhugasamir geta farið í skoðunarferðir og leikhúsferðir á vegum skipafyrirtækisins , s.s. Moskva að nóttu , skoðunarferð í hina frægu neðanjarðarlest Moskvuborgar , þjóðdansasýning o.fl. 20. ágúst │ Moskva Í dag höldum áfram að kanna Moskvuborg . Íbúar borgarinnar telja um 11 milljónir en á stór-Moskvusvæðinu búa tæpar 15 milljónir sem gerir borgina að þeirri stærstu í Evrópu . Moskva er miðstöð samgangna í lofti , á landi og á vatnaleiðum . Borgin er einnig miðstöð stjórnmála og menningar allra landsmanna . Seinnipart dagsins er siglt af stað til St. Pétursborgar . Í dag komum við til bæjarins Uglich en þar búa um 40 þúsund manns . Við skoðum virki bæjarins og hlýðum á fallegan kirkjusöng . Hér kynnumst við sögunni af yngsta syni Ívans grimma en hann hét Dimitry prins og var myrtur af útsendurum Boris Gudinov í þessum bæ . Saga Rússlands er mjög áhugaverð og vekur mann til umhugsunar á þessum áhugaverða stað . Þennan dag sem og fleiri í ferðinni munum við fá innsýn í þessa stórbrotnu sögu . 22. ágúst │ Yaroslavl Þennan dag siglum við áfram á mesta stórfljóti Rússlands , Volgu , til borgarinnar Yaroslavl . 23. ágúst │ Goritsy Þegar við leggjum að landi í þorpinu Goritsy munum við stíga upp í rútu og keyra til bæjarins Kirillov en þar búa um 8.000 manns . Bærinn var stofnaður á 14. öld og hefur því að geyma mikla sögu . Hér er margt forvitnilegt að sjá , m.a. klaustrið St. Cyril sem liggur við Siverkoye vatnið ásamt áhugaverðu íkonasafni . 24. ágúst │ Kizhi eyjan Nú verður komið til sögufrægrar eyju í Onegavatni sem heitir Kizhi og er ákaflega spennandi áfangastaður . Eyjan er 7 km löng , hálfur kílómetri á breidd og er umkringd 5.000 eyjum sem eru af öllum stærðum og gerðum . Við skoðum skemmtilegt byggðasafn þar og kynnumst betur rússneskri byggingarlist , sjáum kirkju heilags Lazarus og annað áhugavert . Við dveljum í nokkrar klukkustundir á eyjunni og siglum því næst áleiðis til Mandrogi . 25. ágúst │ Mandrogi & frjáls tími Komið verður til bæjarins Mandrogi sem er mjög vinsæll ferðamannastaður á vatnaleiðinni milli Pétursborgar og Moskvu . Í Mandrogi gefst frjáls tími fram eftir degi og hægt að skoða Vodka safnið , forna rússneska byggingarlist , lítinn dýragarð og fleira áhugavert . 26. ágúst │ Pétursborg Nú erum við komin til hinnar stórfenglegu St. Pétursborgar . Eftir morgunverð verður haldið í skoðunarferð um borgina og skoðað m.a. virki Péturs og Páls en þar voru allir meðlimir Rómanov fjölskyldunnar grafnir . Eiginlega má rekja upphaf borgarinnar til virkisins sem Pétur mikli lét reisa . Eftir hádegisverð skoðum við okkur um í miðbænum en síðan verður haldið til baka í skipið . 27. ágúst │ Pétursborg - Vetrarhöllin og Hermitage safnið Vetrarhöllin var byggð á árunum 1754 – 1762 og var heimili rússnesku keisaranna . Höllin hýsir Hermitage safnið , sem er eitt mesta listaverkasafn í heimi en safnið geymir um 3 milljónir listmuna . Við förum að sjálfsögðu í safnið , sem státar m.a. af verkum eftir Rembrant , Picasso og marga fleiri þekkta listamenn . Hér er því af nógu að taka . 28. ágúst │ Pétursborg – Peterhof Á lokadegi okkar í Rússlandi förum við í skoðunarferð til Peterhof . Þar er hinn frægi og einstaklega fallegi gosbrunnagarður sem oft hefur verið borinn saman við garðana við Versali . Höllin Peterhof var ein af uppáhaldssumardvalastöðum keisaranna og garðarnir hreint ólýsanlegir . Á annað hundrað gosbrunnastyttur eru í görðunum . Hér er því margt að sjá og upplagt að rölta um og njóta þess að vera til . 29. ágúst │ Heimferð um Helsinki Nú er góðri ferð að ljúka en við hefjum heimförina eldsnemma og höldum í Allegro hraðlestina sem brunar með okkur á 220 km hraða frá Pétursborg alla leið til Helsinki . Ferðin tekur um 3,5 klst . Brottför er kl. 6:40 og er áætluð koma til Helsinki um miðjan morgun . Þegar þangað er komið förum við í skoðunarferð um borgina , t.d. í Klettakirkjuna og að minnismerkinu um Sibelius . Þá er haldið út á flugvöll og flogið frá Helsinki kl. 16:10 og lending í Keflavík kl. 17:00 að íslenskum tíma . Skipið MS Chernyshevsky var smíðað árið 1987 og gert upp árið 2017 . Skipið er 129 m á lengd , í því eru 154 káettur sem eru allar með glugga , sérbaðherbergi , ísskáp og loftkælingu . Um borð er einnig að finna veitingastað , danssal , 2 bari , minjagripaverslun , sauna , sólbaðsstofu , þvottaþjónustu og sóldekk .